Morten Østergaard (RV), 2010-01-12:
Min tale falder i to dele.
Den første del handler om, at det er et godt og nødvendigt forslag, og den anden del handler om, at det kunne have været bedre, og at der er behov for at gøre mere.
Derfor vil jeg skynde mig at sige, at vi i Det Radikale Venstre som en del af velfærdsforligskredsen jo har en aftale om udmøntning af den her del af globaliseringspuljen, og derfor støtter vi naturligvis forslaget – ingen tvivl om det.
Det var jo sådan, at Socialdemokratiet og Det Radikale Venstre forud for årets finanslov præsenterede et fælles udspil til udmøntning af årets globaliseringspulje, hvor vi netop fokuserede på omstillingen til et grønt vidensamfund, og her var forslaget om en ny grøn erhvervsfond et af de helt store elementer.
Det drejer sig om en fond på 3 mia. kr.
Vi ville tilføre midler ud over globaliseringsmidler, bl.a. fra omlægning af de mange erhvervsstøtteordninger og innovationsordninger, som i dag er en lang række små bække, der måske tilsammen ikke helt udgør den flod, som de kunne være, hvis vi tog et rigtig stort initiativ.
Men vi er rigtig glade for, at det i den samme gode ånd, som den del af forhandlingerne kørte i, er blevet positivt modtaget af regeringen og Dansk Folkeparti, og vi er derfor blevet enige om at lave en fond, som i forhold til de andre elementer, der har været på Erhvervsministeriets område inden for globaliseringspuljen, bevillingsmæssigt udgør et betragteligt beløb, nemlig 760 mio. kr.
Der er altså tale om en øget fokusering på de midler i retning af at fremme noget af den erhvervsudvikling, som vi alle sammen er enige om, nemlig primært den grønne omstilling, men også de andre elementer, som andre har været inde på.
Det er utrolig vigtigt, at vi ikke bare prioriterer forskningen på globaliseringsområdet – både grundforskningen og den strategiske forskning – men at vi også husker, at der som regel er et stykke fra forskningsresultater til markedet og nye produkter, og det kræver også, at vi fra samfundets side eller fra statslig side er med til at smøre kæden sådan, at den trafik bliver så stor og så hurtig som muligt.
Derfor mener vi, det er den helt rigtige måde at indrette en erhvervsstøtteordning på, nemlig at vi altså her lægger en klar grøn overligger på fonden, men til gengæld sørger for, at der er en vis armslængde, og at der er en professionel bestyrelse, så man ad den vej bruger det til forhåbentlig at skabe masser af nye spændende markedsmodningsprojekter, der kan føre til, at danske produkter kommer til at nå ikke bare det danske marked, men også kan slå igennem på verdensmarkedet og dermed bidrage positivt til dansk økonomi.
Det håber alle selvfølgelig på.
Derfor er vi selvfølgelig glade for det og ser det her som et af de store resultater af vores bestræbelser i globaliseringsforhandlingerne.
Men som sagt indledningsvis synes vi også, at vi må sige, at der er behov for at kigge på, om der var andre steder på erhvervsstøtteområdet, hvor vi kunne gøre en tilsvarende øvelse, altså fokusere noget mere.
Forleden har Mandag Morgen og senest også Politiken i analysesektionen i weekenden omtalt, hvordan en stor del af erhvervsstøttemidlerne altså bliver anvendt meget ufokuseret, og uden at man kan måle den store effekt, og der synes vi stadig væk, at det vil være rigtig klogt over tid at forøge ressourcerne til den grønne omstilling til noget af det, som også andre ordførere har været inde på, nemlig miljøteknologiske udviklingsprogrammer og demonstrationsprojekter, for der vil der være rigtig god brug for endnu flere ressourcer.
Og vi ser som sagt gerne, at vi over tid kan tredoble fondens størrelse.
Til sidst vil jeg sige, og det synes jeg altid der er god grund til, når vi står med globaliseringsmidler, der udmøntes, at det jo er dejligt, at der er bred tilslutning til det i Folketinget, som jeg lige fornemmer det nu, men man skal jo bare huske, at det her og midlerne fra det stammer fra velfærdsforliget, som blev skabt, fordi ansvarlige partier var villige til at lave nogle reformer, der til gengæld skaber et råderum for, at man kan tage nogle initiativer, der fremmer en udvikling, vi bryder os om.
Og det er bare sådan i den her verden, at hvis ikke man er villig til at være med til at tage noget af det ansvar, bliver det altså lidt sølle, når man kun vil være med til at bruge pengene.
Men jeg er selvfølgelig glad for, at der er bred opbakning til det.
Jeg synes bare, at vi, når vi bruger globaliseringsmidler, skal huske hinanden på, at der er en grund til, at vi har en mulighed for at bruge dem, og den er, at ansvarlige partier var villige til at lave reformer.
Lad det være et indlæg i den standende debat om behovet for reformer her som afslutning.
Men vi støtter lovforslaget.